b'\n_START_ARTICLE_\nSuurbritannia Eurovisiooni lauluv\xc3\xb5istlusel\n_START_SECTION_\nPiirkondade iseseiseva osalemise p\xc3\xbc\xc3\xbcdlused\n_START_PARAGRAPH_\n1969. aasta lauluv\xc3\xb5istlustel tahtis Wales osaleda iseseisvalt, k\xc3\xb5mrikeelse BBC Cymru ringh\xc3\xa4\xc3\xa4lingu kaudu, ning korraldas ka C\xc3\xa2n i Gymru eelvaliku, kuid kuna Wales ei ole iseseisev riik, ei lubatud Walesil osaleda, sest Suurbritanniat v\xc3\xb5ib v\xc3\xb5istlusel esindada ainult BBC. \xc5\xa0oti Rahvuspartei on tahtnud, et \xc5\xa0otimaa saaks iseseisvalt v\xc3\xb5istlusel osaleda, kuid viimatinimetatud p\xc3\xb5hjusel ei ole lubatud \xc5\xa0otimaal iseseisvalt v\xc3\xb5istlusel osaleda. 11. veebruaril 2008 lubati k\xc3\xbcll \xc5\xa0oti ringh\xc3\xa4\xc3\xa4lingul saada Euroopa Ringh\xc3\xa4\xc3\xa4lingute Liidu liikmeks, kuid siis ei oleks \xc5\xa0otimaa ikka saanud Eurovisioonil iseseisvalt osaleda, kuna BBC esinduse ainu\xc3\xb5igus kehtib terves Suurbritannias._NEWLINE_25. novembril 2013, \xc5\xa0otimaa iseseisvusreferendumi eel, koostati plaan, mille kohaselt oleks BBC Scotland \xc3\xbcle viidud Scottish Broadcasting Services\'i alla, mis oleks peale ERL liikmeks astumist v\xc3\xb5imaldanud \xc5\xa0otimaal esineda. Kuna aga 18. septembril 2014 otsustas enamus \xc5\xa0otimaa valijatest j\xc3\xa4\xc3\xa4da edasi Suurbritannia koosseisu, j\xc3\xa4i ka BBC esinduse ainu\xc3\xb5igus terves Suurbritannias kehtima ka \xc5\xa0otimaal.\n_START_SECTION_\nRekordid\n_START_PARAGRAPH_\nSuurbritannia on v\xc3\xb5itnud lauluv\xc3\xb5istlust viiel korral, mis t\xc3\xa4hendab, et ta jagab kolmandat kohta koos Prantsusmaa ja Luksemburgiga, k\xc3\xb5ige enam kordi v\xc3\xb5itnud riikide j\xc3\xa4rjestuses._NEWLINE_Suurbritanniale kuulub siiani Eurovisioonil katkematu osalemise rekord \xe2\x80\x93 alates 1959. aastast on riik osalenud igal lauluv\xc3\xb5istlusel, seega kokku 57 korda. Kuigi Saksamaa on kokku osalenud rohkematel lauluv\xc3\xb5istlustel \xe2\x80\x93 59 korda, katkes Saksamaa katkematu osalus 1996. aastal, peale 40 v\xc3\xb5istlust, ning Saksamaa on 2015. aasta v\xc3\xb5istluse j\xc3\xa4rel osalenud j\xc3\xa4rjest vaid 18 v\xc3\xb5istlusel. Praegu on siin Suurbritannia rivaaliks vaid Hispaania, mis on osalenud j\xc3\xa4rjest 55 lauluv\xc3\xb5istlusel \xe2\x80\x93 alates deb\xc3\xbc\xc3\xbcdist 1961. aastal igal v\xc3\xb5istlusel. Kolmandal kohal on Rootsi 40 j\xc3\xa4rjestikuse osalusega alates 1976. aastast._NEWLINE_Kuni 2004. aastani hoidis Suurbritannia rekordit suurima kogutud punktisumma \xc3\xbcle. 1997. aastal kogus "Love Shine A Light" 227 punkti. Kuid 1997. aastal osales v\xc3\xb5istlusel vaid 25 riiki, kuid 2004. aastal, mil rekord purustati, osales 36 riiki. Kuni 2009. aastani hoidis Suurbritannia ka rekordit k\xc3\xb5ige suurema edumaa eest teise koha ees. Sarnaselt eelmisega oli seegi rekord saavutatud 1997. aastal, mil teine koht j\xc3\xa4i maha 70 punktiga. 2009. aastal purustas selle rekordi Norra eest Alexander Rybak, kes kogus teisest kohast 169 punkti rohkem._NEWLINE_1976. aastal kogus Suurbritannia 17 riigilt 164 punkti, mis on keskmiselt 9,64 punkti iga riigi kohta. See rekord p\xc3\xbcsib siiani ning arvatavasti j\xc3\xa4\xc3\xa4bki p\xc3\xbcsima, kuna osalevate riikide arv on mitmekordistunud. Kuigi 2009. aasta v\xc3\xb5itja Norra kogus keskmiselt 9,44 punkti 41 riigilt, mis on 0,20 punkti v\xc3\xa4iksem p\xc3\xbcsivast rekordist._NEWLINE_Suurbritannia on j\xc3\xb5udnud k\xc3\xb5ige rohkem teisele kohale \xe2\x80\x93 ajavahemikus 1959\xe2\x80\x931999 15 korda._NEWLINE_Suurbritannia on siiani korraldanud k\xc3\xb5ige rohkem lauluv\xc3\xb5istlusi \xe2\x80\x93 8, j\xc3\xa4rgnevad Iirimaa 7 ja Rootsi 6 korraga. Neli v\xc3\xb5istlust (1960, 1963, 1972 ja 1974) korraldati, kui eelmise aasta v\xc3\xb5itjariigid ei saanud majanduslikel p\xc3\xb5hjustel ise v\xc3\xb5istlust korraldada. Neli v\xc3\xb5istlust (1960, 1963, 1968 ja 1977) on toimunud Londonis, mis omakorda jagab Luxembourgiga teist kohta korraldatud lauluv\xc3\xb5istluste hulgas, Dublini j\xc3\xa4rel.'